Broj: 01- 076/24-2480

Podgorica, 28. 06. 2024. godine

Klub poslanika Evropa sad

Poslanik, g-din Vasilije Čarapić

**POSLANIČKO PITANJE**

Uvaženi gospodine Spajiću,

Kako ocjenjujete pregovarački proces do sada i činjenicu da posle 12 godina dolazimo u situaciju da možemo da dobijemo završna mjerila za poglavlja 23 i 24, ali i da zatvaramo ostala pregovaračka poglavlja i kakva je strategija Vlade Crne Gore za nastavak integracionih procesa, budući da je put od IBAR-a do članstva i dalje izazovan a da najveći dio posla tek predstoji?

**ODGOVOR**

Uvaženi poslaniče Čarapiću,

Crna Gora je uradila više za ovih šest mjeseci, nego za prethodnih šest godina, poruka je iz Brisela, koju smo svi čuli, a koja najbolje opisuje renesansu napravljenu u pregovaračkom procesu. Tu da stavimo tačku ovog odgovora, ne bi bilo malo, ali moramo pohvaliti sve one, koji su neumorno radili, kako bi poslije sedam godina potpuno deblokirali proces i stigli do završnog sprinta ka Evropskoj uniji.

Dobijanje Izvještaja o procjeni ispunjenosti privremenih mjerila u poglavljima 23 i 24, čuvenog IBAR-a, pokazuje da je proces proširenja živ. Niko to nije uspio još od Hrvatske, pa je i to jasna poruka svim kandidatima da postoji mogućnost napredovanja shodno zaslugama. Mislim da nakon posjete Briselu neću pretjerati kada kažem, da su tamo jednako, ili možda čak i više srećni zbog ovog rezultata nego mi. Crna Gora je ponovo predvodnica u procesu pristupanja, a naš napredak je podsticaj i za ostale zemlje koje teže učlanjenju u Evropsku uniju. Imamo generacijsku šansu da kompletiramo proces i nemamo nikakav izgovor da je propustimo.

Iskoristiću ovu priliku da se zahvalim svima vama u Skupštini, što ste dali veliki doprinos da dobijemo IBAR i time pokazali da ovaj proces ne smije i neće više nikada biti podređen partijskim i drugim interesima, jer EU je ono što ogromna većina građana želi.

Ovo je istorijski trenutak za Crnu Goru i plod je rada ne samo ove Vlade već cjelokupne administracije koja je na tehničkom, političkom i diplomatskom nivou duže od deceniju radila u ovom cilju. I još jednom veliko hvala njima, našim tihim herojima!

Kada pominjemo poglavlja 23 i 24, moram naglasiti da godinama nije bilo nikakvog pomaka, za to je falilo političke volje. Vladavina prava je prioritet svih prioritet ove Vlade, a to je najvažniji segment i centralna tačka čitavog integracionog procesa. Postignuti napredak u tim oblastima je ogroman, ali mora biti tek početak, jer sada kada smo povratili povjerenje zemalja EU, ne smijemo ničim ugroziti savršenu poziciju koju imamo da im se pridružimo.

Kao što je poznato, uspješnom saradnjom Skupštine i Vlade, u svega par mjeseci kompletiran je sastav Ustavnog suda i Sudskog savjeta, te izabran vrhovni državni tužilac, što je ojačalo borbu protiv kriminala i korupcije na visokom nivou. Procesuirani su određeni javni funkcioneri, osujećene značajne kriminalne grupe i uhapšeni uticajni pojedinci iz kriminalnog miljea. Dodatno, u posljednjih mjesec dana obavljen je zavidan posao na ispunjenju obaveza na zakonodavnom i strateškom planu u kontekstu neispunjenih privremenih mjerila u poglavljima 23 i 24, koje su direktno uslovljavale dobijanje IBAR-a.

Ovo je jasan pokazatelj napretka koji je bio neophodan za uspješan nastavak pregovora. Učlanjenje Crne Gore u EU sada se čini neizbježnim, a na nama je da odredimo dinamiku daljeg djelovanja, u prvom redu kroz održavanje političke stabilnosti i odlučnosti da ovu upješnu priču privedemo kraju. Svjesni da ulazimo u finalnu, veoma zahtjevnu fazu pregovora, naš plan za buduće djelovanje ostaje jasan, ambiciozan, ali i veoma realan – da sve raspoložive kapacitete usmjerimo na ispunjenje evropske agende kako bi se Crna Gora do 2028. pridružila porodici evropskih zemalja.

Konkretno, u oblasti vladavine prava, putokaz budućeg djelovanja su završna mjerila data kroz revidiranu Zajedničku poziciju EU za poglavlja 23 i 24, a fokus je svakako na nastavku obračuna sa visokom korupcijom i organizovanim kriminalom, sa akcentom na adekvatan odgovor pravosuđa.

U odnosu na ostala poglavlja, nakon IBAR-a dobijamo priliku da nastavimo sa procesom zatvaranja, što smo čekali punih sedam godina. Za više mjerila postoji interna spremnost, međutim u tom dijelu nas čeka veliki posao finalizacije procesa, ali vjerujem da naša administracija ima kapacitete, a sada i dodatan motiv da još marljivije obavlja posao, kako bi osigurali evropsku perspektivu budućim generacijama.

26. jun je bio važan, istorijski dan, ali ajde da svaki naredni bude još bitniji, da zajednički radimo jače i već 2028. postanemo 28. članica. Crna Gora to zaslužuje, naši građani to od nas očekuju!

S poštovanjem,

**PREDSJEDNIK**

**mr Milojko Spajić**